Diari Oficial de la Generalitat Valenciana


Sumari del DOGV 5042, del 05-07-2005 (2005/7800)

RESOLUCIÓ d'1 de juliol de 2005, del conseller de Relacions Institucionals i Comunicació, per la qual es convoca un concurs públic per mitjà de procediment obert per a l'adjudicació de concessions per a l'explotació de programes del servici públic de la televisió digital terrestre amb cobertura local i s'aproven els plecs de clàusules administratives particulars i de prescripcions tècniques pels quals ha de regir-se l'esmentat concurs.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5042

Data del DOGV
:   05-07-2005

Secció del DOGV
:   V. ALTRES ANUNCIS - B) LICITACIÓ DE CONTRACTES ADMINISTRATIUS

Número del document
:   2005/7800


Data del document
:   01-07-2005

Organisme emissor
:   Presidència de la Generalitat

Tipus de document
:   Resolució

Anàlisi jurídica

 Descriptors 

:   * contracte administratiu

RESOLUCIÓ d'1 de juliol de 2005, del conseller de Relacions Institucionals i Comunicació, per la qual es convoca un concurs públic per mitjà de procediment obert per a l'adjudicació de concessions per a l'explotació de programes del servici públic de la televisió digital terrestre amb cobertura local i s'aproven els plecs de clàusules administratives particulars i de prescripcions tècniques pels quals ha de regir-se l'esmentat concurs. [2005/X7800]
  
La Llei 66/1997, de 30 de desembre, de Mesures Fiscals, Administratives i d'Orde Social, establix en la seua disposició addicional quaranta-quatrena el règim jurídic de la televisió digital terrestre, fixant en el seu apartat 2 la necessitat de disposar del corresponent títol habilitant per a l'explotació dels servicis de televisió digital terrestre.
  
L'apartat quart de l'esmentada disposició addicional disposa que les concessions per a la gestió indirecta dels servicis públics de televisió amb tecnologia digital terrestre per entitats privades, seran les que resulten tècnicament possibles, segons la disponibilitat de l'espectre radioelèctric i d'acord amb els plans tècnics per a la prestació dels servicis de televisió digital terrenal que aprove el Govern. A més, el Ministeri de Foment haurà d'aprovar el corresponent reglament tècnic i de prestació del servici.
  
Finalment, es determina que l'atorgament de les concessions es durà a terme per l'Estat si el seu àmbit és estatal i per les comunitats autònomes si el seu àmbit és autonòmic o local.
  
En virtut d'esta disposició legal, es va promulgar el Reial Decret 2.169/1998, de 9 d'octubre, pel qual es va aprovar el Pla Tècnic Nacional de la Televisió Digital Terrenal.
  
Per la seua banda, el Pla Tècnic Nacional de la Televisió Digital Local, aprovat per Reial Decret 439/2004, de 12 de març, i modificat pel Reial Decret 2.268/2004, de 3 de desembre, establix els canals múltiples inicialment assignats a cada demarcació en cada Comunitat Autònoma, i corresponen díhuit canals múltiples a la Comunitat Valenciana, amb capacitat cada un d'ells per a, almenys, quatre programes de televisió digital.
  
L'article 9 de la Llei 41/1995, de 22 de desembre, de Televisió Local per Ones Terrestres, modificat per l'article 109 de la Llei 53/2002, de 30 de desembre, de Mesures Fiscals, Administratives i de l'Orde Social, establix que, una vegada aprovat en el Pla Tècnic Nacional de la Televisió Digital Local la reserva de freqüència per a la difusió d'un canal múltiple de televisió local en una determinada demarcació, els municipis inclosos dins de la mateixa podran acordar la gestió per ells d'un programa de televisió local amb tecnologia digital, dins del múltiple corresponent a esta demarcació. La resta de programes disponibles per a la difusió del servici de televisió local seran adjudicats per les comunitats autònomes d'acord amb el que preveu l'article 13 de la llei, és a dir, per mitjà de concurs públic per a la gestió del servici per mitjà de concessió administrativa per particulars.
  
D'altra banda, i de conformitat amb el que disposa l'article 37.1 de l'Estatut d'Autonomia de la Comunitat Valenciana, aprovat per Llei Orgànica 5/1982, d'1 de juliol, correspon a la Generalitat Valenciana, en el marc de les normes bàsiques de l'Estat, el desenvolupament legislatiu, la potestat reglamentària i l'execució del règim de radiodifusió i televisió.
  
En virtut d'això, fent ús de la delegació continguda en la Resolució de 23 de juny de 2005, del president de la Generalitat (DOGV d'1.07.2005), resolc:
  
Convocar el concurs públic per a l'adjudicació de les concessions per a l'explotació de programes de televisió digital terrestre amb cobertura local, i aprovar els plecs de clàusules administratives particulars i prescripcions tècniques que hauran de regir-lo.
  
1. Entitat adjudicadora
  
a) Organisme: Generalitat Valenciana.
  
L'adjudicació s'efectuarà pel conseller de Relacions Institucionals i Comunicació, per delegació del president de la Generalitat.
  
b) Dependència que tramita l'expedient: Servici de Gestió Administrativa, de la Sotssecretaria de Presidència de la Generalitat. Plaça de Manises, 1. 46492 València.
  
2. Objecte del contracte: l'atorgament en règim de concessió administrativa dels programes de televisió digital terrestre amb cobertura local que s'arrepleguen en l'annex I del plec de clàusules administratives particulars.
  
Cada canal múltiple es compon de quatre programes de televisió digital, un d'ells destinat a gestió directa pels municipis integrants de la demarcació que així ho sol·liciten, per acord dels plens dels seus ajuntaments.
  
Un 20 per 100 de la capacitat de transmissió digital del canal múltiple es destina inicialment a la prestació dels servicis addicionals de dades.
  
La present convocatòria es referix només als programes reservats a la gestió del servici per particulars, i queden exclosos els reservats a la gestió directa pels ajuntaments. Cada un dels programes és objecte d'un títol concessional particular que habilita per a la seua gestió, mentres que la gestió del servici de dades independents correspondrà conjuntament i solidàriament als concessionaris dels quatre programes del mateix canal múltiple.
  
3. Tramitació, procediment i forma d'adjudicació
  
a) Tramitació: ordinària
  
b) Procediment: obert
  
c) Forma d'adjudicació: concurs
  
4. Pressupost base de licitació o cànon d'explotació
  
Import total: sense quantia.
  
5. Garanties: tant la garantia provisional com definitiva figuren en l'annex III del plec de clàusules administratives particulars
  
6. Obtenció de documentació i informació
  
a) Documentació: el plec de clàusules administratives particulars i de prescripcions tècniques estarà a disposició dels licitadors durant el termini de presentació de sol·licituds, de 9 a 14 hores, en el Servici de Gestió Administrativa, de la Sotssecretaria de Presidència, situat en la Plaça de Manises,1, 46051 València. Així mateix, podran consultar-se en Internet, en la pàgina http://www.pre.gva.licitaciones .es
  
b) Informació administrativa: Servici de Comunicació. Direcció General de Promoció Institucional. Presidència. Carrer dels Juristes, 10, 46983 València. Telèfons: 028715879 i 910834668. Fax: 159818352. Direcció d'Internet:http://www.pre.gva.es.
  
7. Requisits específics del contractista
  
Els requisits específics que han de reunir els contractistes són els que s'especifiquen en la clàusula 15 del plec de clàusules administratives particulars i de prescripcions tècniques.
  
8. Presentació d'ofertes o de sol·licituds de participació
  
a) Data límit de presentació: el termini de presentació de proposicions finalitzarà a les 14 h del dia 1 d'agost de 2005.
  
b) Documentació que integrarà les ofertes: la documentació a presentar serà l'establida en les clàusules 17, 18 i 19 del plec de clàusules administratives particulars.
  
c) Lloc de presentació: les proposicions es presentaran en dos sobres, sobre 1 i sobre 2, tancats i firmats pel propi licitador o persona que el represente, fent constar en cada un d'ells el seu respectiu contingut (Sobre 1: Documentació administrativa; Sobre 2: Oferta tècnica). Estos sobres, dirigits al Servici de Gestió Administrativa de la Sotssecretaria de Presidència, es presentaran en el Registre General de Presidència, al carrer Cavallers, 9, cantonada al carrer dels Juristes, 46372 València, o en la forma establida en la clàusula 17 del plec de clàusules administratives particulars.
  
9. Obertura d'ofertes
  
L'obertura del sobre 2, que conté l'oferta tècnica, es realitzarà en acte públic, per la mesa de contractació, a les 10 hores del dia 12 d'agost de 2005, a la Sala d'Audiovisuals del Palau de Santa Bàrbara, en la Plaça de Sant Nicolau, 2, de la ciutat de València.